Omkring 800 mennesker besøgte årets julemarked i Strandby i Vesthimmerland.

Til dagligt kæmper Strandby i nærheden af Farsø mod butiksdød, "Til Salg" skilte og faldende indbyggertal. Men når årets julemarked løber af stablen i Strandby Hallen, så er byen nærmest fordobblet. - Vores julemarked er med til at sætte Strandby på landkortet, siger Henning Christensen, der som en del af Strandby Hallens bestyrelse har været med til at arrangere julemarkedet. De seneste år har byen været hårdt præget af lukninger. Både den lokale købmand og tankstation har måttet dreje nøglen om. Men alligevel kunne dagens julemarked trække omkring 800 mennesker til byen, og det vækker stor glæde. - Det er da dejligt, at så mange bakker op om vores traditionsrige julemarked. Det er vi stolte over, siger Henning Christensen. Julemarkedet har været afholdt 18 år i træk, og der var flere besøgende udefra. - Vi er altid til julemarked i Strandby, hele familien. Men ellers kommer vi her ikke, siger Hanne Møller fra Vilsted. - Jeg kommer fra Aalborg, men min svigermor fra Løgstør har lokket mig med til julemarked her i Strandby. Det er rigtig hyggeligt, siger Rikke Lichon. Se mere til årets julemarked i Strandby i vores udsendelse, 19:30.